Source: http://www.bihon.ro/nu-ne-am-intarit-aproape-deloc-lotul/1155233
Timestamp: 2017-12-11 07:23:54+00:00

Document:
Nu ne-am intarit aproape deloc lotul - BIHON
Nu ne-am intarit aproape deloc lotul
la	15. august 2012 11:22
Divizionara A de handbal masculin CSM Oradea se află în plină perioadă de pregătiri pentru viitorul sezon.
Clubul orădean organizează începând de joi un turneu la Arena „Antonio Alexe”, la care vor mai fi prezente echipele HC Minaur Baia Mare, CSM Satu Mare şi CS Călăraşi.
Handbaliştii orădeni au susţinut până acum patru meciuri de verificare, disputate în cantonamentul de la Debreţin şi încheiate cu rezultatele: 28-35 cu Potaissa Turda, 29-29 cu Balmazujváros, 31-20 cu DVSC Debrecen II (ambele din liga secundă maghiară) şi 27-36 cu reprezentativa de tineret a Tunisiei. Antrenorul Sebastian Tudor nu a putut folosi în aceste meciuri trei titulari de bază: Ionuţ Mincan, care are fractură de metatarsian nr. 5 la picior (perioada de refacere va fi de circa două luni), Andrei Macovei, care a suferit o entorsă la genunchi cu posibila afectare a ligamentelor (indisponibil circa o lună) şi Răzvan Farcaş, cu entorsă la gleznă (se va reface în câteva zile).
Un singur transfer
„Am avut un cantonament util la Debreţin, unde am pus accentul pe pregătirea fizică şi lucrul la sala de forţă, dar şi pe antrenamentul specific, insistând pe faza defensivă şi relaţiile de joc. Din nefericire, ne confruntăm cu aceste accidentări, care ne decimează lotul şi aşa destul de subţire, atât numeric, cât şi valoric”, ne-a declarat antrenorul Sebastian Tudor. Tehnicianul este nemulţumit de faptul că lotul echipei nu a putut fi întărit în extrasezon decât cu un singur jucător, portarul Cristian Tcaciuc (24 de ani, venit de la Poli Timişoara).
„Obiectivul promovării va fi foarte greu de realizat pentru noi în acest sezon, pornim doar cu şansa a treia, în urma echipelor băimărene Minaur şi Extrem. Ambele au făcut numeroase transferuri, aducându-şi jucători experimentaţi din Liga Naţională. Şi-au întărit semnificativ loturile şi ne va fi dificil să le facem faţă în aceste condiţii”, a conchis Sebastian Tudor.
TURNEUL DE HANDBAL ORADEA
La Arena „Antonio Alexe” începe joi un turneu de handbal organizat de CSM Oradea. Programul competiţiei este următorul:
Etapa I: ora 10, CS Călăraşi – CSM Oradea; ora 11:30, HC Minaur Baia Mare – CSM Satu Mare
Etapa a II-a: ora 17:30, CSM Satu Mare – CSM Oradea; ora 19, CS Călăraşi – HC Minaur
Etapa a III-a: ora 10, CS Călăraşi – CSM Satu Mare; ora 11:30, CSM Oradea – HC Minaur Baia Mare

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM